Tempesta

Su sole est oscuradu; in s'orizzonte,
nieddas nues minettan sa tempesta;
su 'entu, a mulios, passat in su monte
e faghet tremulare sa foresta.

Falat muda e terrìbile in su ponte
s'unda chi luttu seminat, funesta!
Tue, in s'isprigu, ti miras sa fronte,
sos fìnes pilos de sa brunda testa!

Ses bella e ti nde tenes, non si negat;
ma su coro no apperis a su prantu
de chie suffrit e invanu ti pregat!

Ah, tue, chi ses bella e ricca tantu
non ti curas de chie in s'unda annegat
senz'isettu de rughe in campusantu!